Virallinen lehti nro L 317 , 15/12/2000 s. 0354 - 0354



NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖS tehty 3. lokakuuta 2000, Cotonoussa Beninissä 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaisten yhteisön tukien rahoitusta ja hoitoa sekä taloudellisen avun jakamista Euroopan yhteisön perustamissopimuksen neljännessä osassa tarkoitetuille merentakaisille maille ja alueille koskevan neuvostossa kokoontuneiden jäsenvaltioiden hallitusten edustajien sisäisen sopimuksen väliaikaisesta soveltamisesta (2000/770/EY) NEUVOSTOSSA KOKOONTUNEET EUROOPAN YHTEISÖN JÄSENVALTIOIDEN HALLITUSTEN EDUSTAJAT, jotka ottavat huomioon Euroopan yhteisön perustamissopimuksen, ottavat huomioon Cotonoussa (Benin) 23 päivänä kesäkuuta 2000 allekirjoitetun AKT-EY-kumppanuussopimuksen, jäljempänä 'AKT-EY-sopimus', ottavat huomioon komission ehdotuksen, sekä katsovat seuraavaa: 1) AKT-EY-sopimus ei tule voimaan ennen kuin kunkin jäsenvaltion perustuslain mukaiset vaatimukset on täytetty sopimuksen 93 artiklan mukaisesti. 2) AKT-EY-suurlähettiläskomitea teki 28 päivänä helmikuuta 2000 päätöksen, jolla se hyväksyi siirtymäkauden toimenpiteiden soveltamisen 1 päivään elokuuta 2000. 3) Neljännen AKT-EY-yleissopimuksen, sellaisena kuin se on muutettuna Mauritiuksessa 4 päivänä marraskuuta 1995 allekirjoitetulla sopimuksella, 366 artiklan 3 kohdan mukaisesti AKT-EY-ministerineuvosto on päätöksellä 1/2000(1) hyväksynyt siirtymäkauden toimenpiteet, joita sovelletaan 2 päivästä elokuuta 2000 kunnes AKT-EY-sopimus tulee voimaan. 4) Päätöksen 1/2000 6 artiklan mukaisesti jäsenvaltioiden ja yhteisön on kunkin osaltaan toteutettava tarvittavat toimenpiteet siirtymäkauden toimenpiteiden täytäntöönpanemiseksi. 5) Neuvostossa kokoontuneet jäsenvaltiot ovat päässeet yhteisymmärrykseen yhteisön AKT-maille tarkoitetun avun rahoitusta ja hoitoa koskevasta sisäisestä sopimuksesta, joka vastaa sopimuksen ohjelmointia ja täytäntöönpanoa koskevia määräyksiä. Tämä sopimus ei tule voimaan ennen kuin kukin jäsenvaltio on hyväksynyt sen perustuslaillisten vaatimustensa mukaisesti. 6) Tiettyjä sisäisen sopimuksen määräyksiä olisi sovellettava väliaikaisesti siihen asti, kun se tulee voimaan, OVAT PÄÄTTÄNEET SEURAAVAA: 1 artikla Seuraavia yhdeksänteen Euroopan kehitysrahastoon liittyviä sisäisen sopimuksen määräyksiä sovelletaan väliaikaisesti päivästä, jona tämä päätös tehdään: 1) ohjelmointityön toteuttamiseen liittyvät 14, 15 ja 16 artikla sekä 19 artiklan 1, 2, 3 ja 4 kohta; 2) sopimuksen 21-27 artikla ohjelmointityön toteuttamiseksi; 3) sopimuksen 29 ja 30 artikla investointijärjestelyn toiminnan valmistelemiseksi, ja 4) sopimuksen 31 artikla varainhoitoasetuksen antamista varten. 2 artikla Tämä päätös on voimassa kunnes sisäinen sopimus tulee voimaan, kuitenkin enintään 1 päivään kesäkuuta 2002. Jäsenvaltioiden hallitusten edustajat voivat päättää sen soveltamisen jatkamisesta. Päätös julkaistaan Euroopan yhteisöjen virallisessa lehdessä. Tehty Brysselissä 3. lokakuuta 2000. Jäsenvaltioiden hallitusten puolesta C. Pierret Puheenjohtaja (1) EYVL L 195, 1.8.2000, s. 46.